b'\n_START_ARTICLE_\nOkun\n_START_SECTION_\nOpis\n_START_PARAGRAPH_\nOkun je na videz podoben sorodnima ostri\xc5\xbeu ali smu\xc4\x8du, od njiju pa se razlikuje po zdru\xc5\xbeeni dvojni hrbtni plavuti, ki je sestavljena iz trdih plavutnic v sprednjem in mehkih na zadnjem delu. Glava okuna je po obliki zna\xc4\x8dilna za ostri\xc5\xbee, na njej pa so med velikimi o\xc4\x8dmi in pred njimi \xc5\xa1tevilne vdolbine s sluznimi \xc5\xbelezami. Ena vrsta \xc5\xbelez poteka tudi po podo\xc4\x8desni kosti. Usta so kon\xc4\x8dna, v njih pa so \xc5\xa1tevilni zobje. Ustnice so debele in mesnate. Na \xc5\xa1kr\xc5\xbenih poklopcih ima okun dve vrsti koni\xc4\x8dastih izrastkov, poseben trnast izrastek pa zaklju\xc4\x8duje poklopec._NEWLINE_Telo je sluzasto, pokrito pa je s ktenoidnimi luskami, le na delu trebuha pred trebu\xc5\xa1nimi plavutmi ni pokrit z njimi. Pobo\xc4\x8dnica poteka po zgornji tretjini boka in poteka vzporedno z linijo hrbta, ki je olivno zelene barve, posejan pa je z rjavimi pegami. Boki so rumenih odtenkov, trebuh pa je v zadnjem delu umazano bele barve, proti glavi pa rde\xc4\x8dkaste._NEWLINE_Okun se hrani prete\xc5\xbeno z vodnimi \xc5\xbeivalmi, li\xc4\x8dinkami \xc5\xbeu\xc5\xbeelk, malo\xc5\xa1\xc4\x8detinci, drugimi vodnimi organizmi ter z ikrami drugih ribjih vrst.\n_START_SECTION_\n\xc5\xbdivljenjski krog\n_START_PARAGRAPH_\nOkun je riba, ki se je sposobna zelo hitro razmno\xc5\xbeevati. Spolno te ribe dozorijo v dveh do treh letih, okuni, ki \xc5\xbeivijo v toplej\xc5\xa1ih vodah pa se lahko razmno\xc5\xbeujejo \xc5\xbee v prvem letu \xc5\xbeivljenja. Samica odlo\xc5\xbei med 4.000 in 15.000 od 0,34 do 1,3\xc2\xa0mm velikih iker letno, drst pa poteka med aprilom in junijem v plitvih vodah, sicer pa se zadr\xc5\xbeujejo v globljih, tema\xc4\x8dnej\xc5\xa1ih vodah. Ob\xc4\x8dasno se zgodi tudi, da samice ikre odlagajo dvakrat letno. V tem primeru prve ikre odlo\xc5\xbei pozno pozimi ali zgodaj spomladi, druge pa pozno poleti. Drugo leglo vsebuje nekoliko manj\xc5\xa1e ikre, ki merijo v premeru od 0,36 do 0,47\xc2\xa0mm, v prvem leglu pa so ikre s premerom med 0,9 in 1,21\xc2\xa0mm._NEWLINE_Ikre se razvijejo v 5-12 dneh v vodi s temperaturo od 10 do 15 \xc2\xbaC. Zarod je ob rojstvu velik od 3,5 do 4,4\xc2\xa0mm. Po 3-7 dneh zarod porabi zaloge iz ikre in v tem \xc4\x8dasu dose\xc5\xbee velikost od 4,5 do 5\xc2\xa0mm. Takrat se mladice za\xc4\x8dnejo same hraniti._NEWLINE_V Evropi okuni \xc5\xbeivijo od 5 do 6 let, povpre\xc4\x8dno pa dose\xc5\xbeejo okoli od 12 do 15\xc2\xa0cm, izjemoma pa do 25\xc2\xa0cm. V Severni Ameriki zrastejo okuni malo ve\xc4\x8dji, s povpre\xc4\x8dno dol\xc5\xbeino 20\xc2\xa0cm, najve\xc4\x8d pa do 29\xc2\xa0cm. Tudi \xc5\xbeivljenjska doba naj bi bila tam nekoliko vi\xc5\xa1ja in naj bi zna\xc5\xa1ala med 7 in 11 let.\n_START_SECTION_\nRaz\xc5\xa1irjenost\n_START_PARAGRAPH_\nOkuni \xc5\xbeivijo na severni polobli. V Severni Ameriki so pogosti v Velikih jezerih, v Evropi pa so raz\xc5\xa1irjeni od ju\xc5\xbene Anglije in \xc5\xa0vedske ter Finske in severozahodne Rusije na severu, do Kaspijskega jezera in \xc4\x8crnega morja na vzhodu ter do Atlantika v Franciji na Zahodu. Na jugu je raz\xc5\xa1irjen v rekah donavskega pore\xc4\x8dja do Bolgarije na jugu._NEWLINE_V Sloveniji naseljuje Savo od Rade\xc4\x8d navzdol, Muro, Dravo Ledavo, spodnji tok Krke in Slivni\xc5\xa1ko jezero.'